Tenderis

Tenderis ir laiva vai kuģis, kurš paredzēts citu kuģu apgādei vai apkalpošanai. Parasti to dara pārvadājot cilvēkus un apgādi no krasta uz apgādājamo kuģi vai arī otrādi — no kuģa uz krastu.

Otra un no pirmās atšķirīga termina "tenderis" nozīme ir mazas laivas, kuras nes lielāki kuģi. Tās paredzēts izmantot kā glābšanas laivas vai arī pārvadājumu veikšanai uz krastu, vai arī abu uzdevumu veikšanai.

 Izmantošana 
Dažādu iemeslu dēļ ne vienmēr ostā vai tās reidā pienākušu kuģi ir ieteicams mēģināt pietauvot pie piestātnes. Laikapstākļi var būt tam nelabvēlīgi, viļņošanās pārāk stipra, laiks pārāk īss vai arī kuģis pārāk liels piestātnei. Šādos gadījumos tenderi nodrošina sakarus starp kuģi un krastu un tiem var būt visai intensīvs kursēšanas grafiks nodrošinot pārvadājumus turp un atpakaļ, kamēr kuģis stāv ostā pietauvots pie tauvošanās bojām vai atrodas noenkurojies ostas reidā.

Uz kruīza kuģiem tenderi — glābšanas laivas tiek izmantoti divējādiem mērķiem. Ikdienā tie kalpo kā tenderi, bet ir arī pilnībā aprīkoti, lai nelaimes gadījumā pildītu glābšanas laivu funkcijas. Parasti tos izvieto pie laivceltņiem, nedaudz augstāk par promenādes klāju, un no pirmā acu uzmetiena tenderi — glābšanas laivas var atgādināt parastās glābšanas laivas, tomēr tie bieži ir lielāki un labāk aprīkoti. Mūsdienās tenderu — glābšanas laivu uzbūvē tiek dota priekšroka katamarāna tipa korpusiem, jo pie mierīgas un pat mērenas viļņošanās, kādā tenderus parasti izmanto, sāniskā šūpošanās ir mazāk izteikta. Šie kuģošanas līdzekļi parasti var pārvadāt no 100 līdz 150 pasažieriem un to komanda sastāv no diviem vai trijiem jūrniekiem.


Pirms tika uzsākta tenderu — glābšanas laivu sērijveida būve, pamata veids kā nokļūt uz lielāka kuģa (parasti okeāna lainera) bija izmantojot pasažieru tenderus. Šie kuģi pastāvīgi bāzējās savās pieraksta ostās un, kad lielākais kuģis gāja cauri ostas piekrastes rajonam, tenderis pietauvojās lielākajam kuģim un izsēdināja pasažierus izmantojot lielākā kuģa nolaižamo aizborta trapu. Atšķirībā no mūsdienu modernajiem tenderiem, pasažieru tenderi bija lielāki, ar lielāku pasažieru ietilpību un tos būvēja pēc īpaša attiecīgās kuģošanas līnijas pasūtījuma. Pasažieru tenderi bija visai lieli, tādēļ bieži šiem kuģiem bija pašiem savas glābšanas laivas un glābšanas līdzekļi. Vidējs tenderis parasti nesa divas glābšanas laivas.

Kuģu būvētavā Harland & Wolff priekš kuģniecības White Star Line tika uzbūvēti divi tenderi SSTvaikonis (Steamship (SS) — angļu val.) Nomadic un SS Traffic, kuri bija paredzēti laineru RMSKaraliskais Pasta kuģis (Royal Mail Ship (RMS) — angļu val.) Olympic un RMS Titanic apkalpošanai Šerbūrā. Nomadic ir saglabājies kā muzejkuģis un tas ir pēdējais eksistējošais priekš White Star Line uzbūvētais kuģis.Nomadic Nomadic Preservation Society. Skatīts: 2025. gada 21. februārī

 Karakuģi un zemūdenes 
Pirms tehnoloģijas, kuras ļāva zemūdenēm un eskadras mīnu kuģiem darboties autonomi, nebija pietiekoši attīstījušās 20. gadsimta otrajā pusē (un īpaši izteikti Otrā pasaules kara laikā), karakuģi lielā mērā bija atkarīgi no tenderiem apgādes un vairuma apkopju nodrošināšanā. Tenderu klasifikācijas burti ASV Jūras kara flotē bija attiecīgi ASZemūdeņu tenderis un AD,Eskadras mīnu kuģu tenderis bet vispārējas nozīmes remonta kuģiem piešķīra burtus AR.Remonta kuģis Jūras kara flotes tenderu izmantošanu pārtrauca 20. gadsimta beigās pieaugot karakuģu ātrumam un darbības attālumam, tādējādi samazinot vajadzību pēc stacionārām vai mobilām priekšējām bāzēm.

20. gadsimta beigās, bez diviem zemūdeņu tenderiem, vairs nebija neviena aktīva ASV Jūras kara flotes tendera. Panākot mierizlīgumu tiesas prāvā par Suisunas līča rezerves floti, ASV Jūras kara flote un ASV Jūras administrācija (United States Maritime Administration, MARAD) ir iesaistītas apjomīgā utilizācijas programmā atbilstoši kurai visi šī tipa kuģi bija jāsagriež metāllūžņos līdz 2017. gadam. Lai arī iepriekš minētā tiesas prāva tiešā veidā neietekmēja Jūras kara flotes plānus attiecībā uz rezervē turētajiem tenderiem citās vietās (piemēram uz ekspluatācijā neesošajiem zemūdeņu tenderiem USSSavienoto Valstu kuģis (United States Ship (USS) — angļu val.) McKee un USS Simon Lake, kuri atradās neaktīvo kuģu novietnē Sv. Džūljena ietekas papildinājumā (St. Julien's Creek Annex)), kopš mierizlīguma panākšanas Jūras kara flote ir signalizējusi par vēlmi utilizēt arī citus šī tipa kuģus pēc iespējas ātrāk.


Acīmredzot nevēloties šķirties no tenderiem pavisam, tajā pašā laikā cenšoties samazināt izmaksas, pēdējo divu aktīvo tenderu ekspluatācija tika nodota jūras pārvadājumu pavēlniecībai (Military Sealift Command, MSC). Tagad Emory S. Land klases zemūdeņu tenderi USS Emory S. Land un USS Frank Cable strādā ar "jauktajām" komandām. Komandieris un aptuveni 200 tehniķi ir no Jūras kara flotes, bet paša kuģa ekspluatāciju nodrošina tirdzniecības flotes jūrnieki. Pirms kuģu nodošanas abu tenderu komandās bija vairāk nekā tūkstotis jūrnieku. Lai arī šobrīd tenderi vēl joprojām tiek apzīmēti ar klasifikācijas burtiem AS, abu kuģu pamata uzdevumi ir tikuši paplašināti un tie ietver ne tikai zemūdeņu, bet jebkuru Jūras kara flotes kuģu apgādi un apkalpošanu to darbības rajonā. Atbilstoši tradicionālajai Jūras kara flotes klasifikācijai, abus kuģus vajadzētu pārklasificēt kā remonta palīgkuģus AR (Auxiliary Repair, AR), tomēr tā kā tos šobrīd ekspluatē MSC, ir maz ticams, ka šāda pārklasificēšana varētu notikt. Emory S. Land ir izvietots Indijas okeāna priekšējā bāzē Djegogarsijā, bet Frank Cable Klusā okeāna priekšējā bāzē Guamā, Apras ostas Polarispointā (Polaris Point). Šāds izvietojums priekšējās bāzēs spēj nodrošināt apgādi un apkalpošanu Klusā okeāna rietumu daļā ļoti lielos attālumos no pastāvīgajām bāzēšanās vietām.TenderTale. Skatīts: 2025. gada 20. februārī


 Tenderu veidi 
 Bruņotais tenderis. 19. gadsimta britu apgādes vai transporta kuģis, kurš ir ticis ieskaitīts jūras kara flotes dienestā un aprīkots militāru uzdevumu veikšanai.
 Boju tenderis. Izmanto navigācijas zīmju apkalpošanai.
 Konservu fabrikas tenderis. 20. gadsimta pirmās puses komerciālās zvejas kuģis, ko izmantoja murdu ielikšanai un apkalpošanai, zivju transportam no murdiem uz lašu konservu fabrikām, patrulēšanai ar mērķi novērst zivju zādzības no murdiem, kā arī lašu konservu fabriku strādnieku un apgādes pārvadāšanai.
 Sekojošā laiva (Chase boat). Tenderis, kuru normāli nepārvadā uz bāzes kuģa. To var vilkt tauvā vai tas var sekot bāzes kuģim ar savu gaitu. Atsevišķos gadījumos sekojošā laiva bāzējas ostā.
 Eskadras mīnu kuģu tenderis. Liels kuģis, kuru izmanto eskadras mīnu kuģu vai citu mazāku kuģu flotiles apgādei.
 Ūdenslīdēju tenderis. Kuģis vai laiva, kuru izmanto ūdenslīdēju darba atbalstam. Zināms arī kā ūdenslīdēju kuģis.
 Bāku tenderis. Izmantots bāku, ugunskuģu un vēlāk boju apkalpošanai.
 Pasta tenderis. Mazs tenderis, kuru izmantoja ātrai pasta piegādei no lielajiem laineriem.
 Motora torpēdkuteru tenderis. Mobils bāzes un apgādes kuģis, kuru Otrā pasaules kara laikā izmantoja motora torpēdkuteru operāciju atbalstam.
 Pribilova tenderis. Termins, kuru attiecināja uz ASV valdībai piederošiem un tās ekspluatētiem kravas līnijkuģiem, kuri nodrošināja transportu uz, no un starp Pribilova salām no 1917. līdz 1975. gadam.
 Hidroplānu tenderis. Vai nu kuģis, kurš nes vairākus hidroplānus, saukts arī par hidroplānu bāzeskuģi, vai arī mazāks kuģošanas līdzeklis hidroplānu operāciju atbalstam. Hidroplānu bāzeskuģis tiek uzskatīts par aviācijas bāzeskuģa priekšgājēju.
 Zemūdeņu tenderis. Liels kuģis, kuru izmanto zemūdeņu flotiles apgādei.
 Torpēdkuteru tenderis. 19. gadsimtā un 20. gadsimta sākumā izmantots kuģis, kurš izveda un nolaida torpēdkuterus jūrā, lai pēc tam tos izmantotu uzbrukumiem ienaidnieka kuģiem.
 Jahtas tenderis. Kuģošanas līdzeklis, kurš apkalpo noenkurotu vai pietauvotu jahtu.

 Atsauces un piezīmes 

Kategorija:Kuģu tipi